**საქართველოს თავდაცვის სამინისტროს 2021 წლის საქმიანობის ზოგადი ანგარიში**

2021 წელს, პანდემიის შედეგად გამოწვეული სირთულეებისა და დაბრკოლებების მიუხედავად, საქართველოს თავდაცვის სამინისტრომ შეძლო წლის განმავლობაში დაგეგმილი ყველა მნიშვნელოვანი ღონისძიების განხორციელება. თავდაცვის სამინისტროს პრიორიტეტული მიმართულებები 2021 წლისთვის შემდეგნაირად განისაზღვრა:

- საქართველოს თავდაცვის ძალების შესაძლებლობების განვითარება

- ინსტიტუციური განვითარება

- პირად შემადგენლობაზე ზრუნვა

- საერთაშორისო თანამშრომლობის გაძლიერება

**საქართველოს თავდაცვის ძალების შესაძლებლობების განვითარება**

ტოტალური თავდაცვა და კონცეპტუალური ჩარჩო

ტოტალური თავდაცვის მიდგომის დანერგვის აუცილებელი კომპონენტია ეროვნული და უწყებრივი დოკუმენტების განახლება და მათი თანხვედრაში მოყვანა. აღნიშნული პროცესის ფარგლებში, თავდაცვის სამინისტრომ ამერიკელ და სხვა პარტნიორებთან ერთად შეიმუშავა და განაახლა თავდაცვის სფეროს მიკუთვნებული რამდენიმე მნიშვნელოვანი დოკუმენტი.

2021 წელს, უწყებათაშორის ფორმატში, ეროვნული უსაფრთხოების საბჭოს აპარატის კოორდინაციით, მიმდინარეობდა მუშაობა ,,საქართველოს ეროვნული უსაფრთხოების კონცეფციის“ განახლება/შემუშავებაზე.

თავდაცვის სამინისტრომ დაასრულა მუშაობა „საქართველოს ეროვნული თავდაცვის სტრატეგიის“ პროექტის თავდაცვის სამინისტროს კომპონენტის დახვეწაზე და დოკუმენტი შემდგომი რეაგირების მიზნით გადაეცა საქართველოს ეროვნული უსაფრთხოების საბჭოს, რომელიც სხვა უწყებებთან კოორდინაციით შეიმუშავებს დოკუმენტის საბოლოო ვერსიას.

სამთავრობო პროგრამა 2021−2024 „ევროპული სახელმწიფოს მშენებლობისთვის“ ფარგლებში, შემუშავდა 2021 წლის სამოქმედო გეგმის თავდაცვის კომპონენტი.

თანმიმდევრული პოლიტიკის გასატარებლად განხორციელდა გრელვადიანი დაგეგმვა და შემუშავდა „თავდაცვის სამინისტროს ხედვა 2030“, რომელიც ასახავს ორგანიზაციული განვითარების გრძელვადიან მიდგომას სახელმწიფო თავდაცვის მიზნების მისაღწევად და თანხვედრაშია ეროვნული დონის კონცეპტუალურ დოკუმენტებთან.

დამტკიცდა დოკუმენტი „თავდაცვის სტრატეგიული მიმოხილვა 2021-2025“, რომელიც შემუშავდა თავდაცვის სამინისტროს სისტემის ყოვლისმომცველი მიმოხილვისა და ჩატარებული საბრძოლო მოდელირების ანალიზის საფუძველზე. შემუშავებული დოკუმენტი წარმოადგენს საქართველოს თავდაცვის სამინისტროს განვითარების სახელმძღვანელო დოკუმენტს მოკლე და საშუალოვადიან პერსპექტივაში და შესაბამისობაშია სამინისტროს გრძელვადიანი განვითარების დოკუმენტთან - „თავდაცვის სამინისტროს ხედვა 2030“. განგრძობითი დაგეგმვის პრინციპებიდან გამომდინარე, ასევე დამტკიცდა „თავდაცვის სტრატეგიული მიმოხილვის სამოქმედო გეგმა 2021-2025“, რომელიც დროში გაწერილი ამოცანებითა და აქტივობებით განსაზღვრავს მიზნებს „თავდაცვის სტრატეგიული მიმოხილვა 2021-2025“ დოკუმენტში გაცხადებული მიმართულებების შესასრულებლად, თითოეულ აქტივობას ჰყავს პასუხისმგებელი სტრუქტურული ქვედანაყოფი, აქვს ვადა და ბიუჯეტი. სამოქმედო გეგმა ყოველ წელს ექვემდებარება განახლებას.

სახელმწიფო თავდაცვის დაგეგმვის პრინციპების დაცვისა და სახელმწიფო თავდაცვის დაგეგმვის უწყებრივი დონის კონცეპტუალური დოკუმენტების სრულყოფის მიზნით, დამტკიცდა „საქართველოს თავდაცვის სამინისტროში სახელმწიფო თავდაცვის დაგეგმვის დებულება“, რომელიც არეგულირებს თავდაცვის დაგეგმვის პროცესს.

უწყებრივი დონის ორგანიზაციული დოკუმენტების შემუშავების ერთიანი სტანდარტის უზრუნველყოფის მიზნით, შემუშავდა ,,თავდაცვის პოლიტიკისა და დაგეგმვის დოკუმენტების შემუშავების სახელმძღვანელო“, რომელიც ადგენს უწყებრივი დონის ორგანიზაციული დოკუმენტების შემუშავების სტრუქტურას, მეთოდოლოგიასა და ძირითად კომპონენტებს.

დამტკიცდა „თავდაცვის სტრატეგიული დაგეგმვის, მონიტორინგისა და შეფასების სახელმძღვანელო“, რომელიც განსაზღვრავს სამინისტროში უწყებრივი დონის სახელმწიფო თავდაცვის დაგეგმვის კონცეპტუალური დოკუმენტების შემუშავების მეთოდოლოგიას.

შემუშავდა „მინისტრის დირექტივები 2021“ დოკუმენტის ანგარიში“.

საქართველოს თავდაცვის მზადყოფნის პროგრამის (GDRP) ინსტიტუციური ნაწილის ფარგლებში, შემუშავდა და დამტკიცდა „თავდაცვის რესურსების პოლიტიკის სახელმძღვანელო“, რომლის მიზანია რესურსების მართვის პროცესში განსახორციელებელი ღონისძიებების, პასუხისმგებელი სტრუქტურული ქვედანაყოფების და მათი ფუნქცია-მოვალეობების განსაზღვრა.

შემუშავდა და დამტკიცდა „თავდაცვის პროგრამების სახელმძღვანელო 2022-2025“. დოკუმენტი ასახავს 2022-2025 წლების საქართველოს თავდაცვის სამინისტროს თავდაცვის პროგრამების შემუშავებისთვის საჭირო პრიორიტეტულ მიმართულებებს და საორიენტაციო ფინანსურ ჭერებს.

დამტკიცდა ,,საქართველოს თავდაცვის სამინისტროს კიბერუსაფრთხოების სტრატეგია და სამოქმედო გეგმა (2021-2024 წწ)’’. დოკუმენტი განსაზღვრავს საქართველოს თავდაცვის სფეროს კიბერუსაფრთხოების განვითარების მიმართულებებს, მიზნებსა და ამ მიზნების მიღწევისთვის საჭირო ამოცანებს.

თანამედროვე საინფორმაციო გამოწვევების ფონზე, თავდაცვის სამინისტროს საკომუნიკაციო პოლიტიკის განსაზღვრის მიზნით, შემუშავდა და დამტკიცდა ,,თავდაცვის სამინისტროს საკომუნიკაციო სტრატეგია 2021-2024“. სტრატეგიის პრიორიტეტია თავდაცვის სამინისტროს კომუნიკაციის სისტემის დეცენტრალიზაცია და საზოგადოებასთან ურთიერთობის ეფექტურობის გაზრდა, რაც გამჭვირვალობისა და საზოგადოების მაქსიმალური ინფორმირების აუცილებელი წინაპირობაა.

თავდაცვის ძალების მზადყოფნის გაძლიერება

თავდაცვის სამინისტროს პრიორიტეტია თავდაცვითი შესაძლებლობებისა და ძალთა გამაძლიერებლების განვითარება საბრძოლო მზადყოფნის დონის ასამაღლებლად, ამ მხრივ კი განსაკუთრებული ყურადღება ეთმობა შეიარაღების სისტემების შეძენასა და მოდერნიზაციას, საჰაერო თავდაცვის, ჯავშანსაწინააღმდეგო, სადაზვერვო და საინჟინრო შესაძლებლობების განვითარებას.

2021 წელს საერთო-საჯარისო მომზადების ცენტრში განხორციელდა საშტატო სტრუქტურული ცვლილებები და ჩამოყალიბდა საკარიერო გვარეობებზე ფოკუსირებული მანევრის, საბრძოლო უზრუნველყოფისა და ავიაციის და საჰაერო თავდაცვის ცენტრები და სამხედრო-საინჟინრო და რ.ქ.ბ.დ., კავშირგაბმულობა, საარტილერიო სკოლები.

საქართველოს თავდაცვის ძალების მართვისა და კონტროლის სისტემის განვითარებისთვის უწყებათაშორისი სამეთაურო-საშტაბო სწავლება „დიდგორი 2021"-ის პროცესში დახვეწილ იქნა თავდაცვის ძალების მართვის პროგრამული უზრუნველყოფა.

ჩამოყალიბდა რეინჯერთა ბატალიონი და დაიხვეწა ს.ო.ძ.-ის საშტატო სტრუქტურა. 2021 წელს, დამტკიცდა სპეციალური ოპერაციების ძალების დოქტრინა.

აღმოსავლეთ და დასავლეთ მიმართულებებზე ჩამოყალიბდა ლოჯისტიკის ცენტრები, რომლებიც მშვიდობიანობის, კრიზისებისა და საომარი მოქმედებების დროს დამოუკიდებლად განახორციელებენ ორივე მიმართულებებზე ქვედანაყოფების ლოჯისტიკურ უზრუნველყოფას.

სავალდებულო სამხედრო სამსახურის პირობები მნიშვნელოვანად გაუმჯობესდა. გაიზარდა წვრთნების ხარისხი, გაუმჯობესდა წვევამდელთა სოციალური პირობები. თავდაცვის კოდექსის შემუშავების ფარგლებში, მიმდინარეობდა მუშაობა სავალდებულო სამხედრო სამსახურის განვითარების პროექტზე, რომელიც სამომავლოდ სავალდებულო სამსახურის თავდაცვის სამინისტროში გავლის საფუძველი იქნება.

შესრულდა სამობილიზაციო რეზერვის საერთო ელექტრონული მონაცემთა ბაზის შექმნის სამუშაოები. ამასთან, ქვეყნის მასშტაბით განხორციელდა საკონტრაქტო-პროფესიულ და აქტიურ სარეზერვო სამსახურში მსურველთა რეკრუტირების პროცესი.

სსიპ კიბერუსაფთხოების ბიურომ დაიწყო პროექტი თავდაცვის სამინისტროს კიბერუსაფრთხოების ოპერაციების ცენტრის ჩამოყალიბების შესახებ. ევროკავშირის SAFE (EU4 Security, Accountability and Fight against Crime in Georgia) პროექტის ფარგლებში კიბერუსაფრთხოების ბიუროს ტექნიკური შესაძლებლობები განვითარდა. პარტნიორებს შორის სტრატეგიული დონის ინფორმაციის მიმოცვლისა და თანამშრომლობის ახალი მიმართულებების განსაზღვრის თვალსაზრისით, ნატო-საქართველოს არსებითი პაკეტის ფარგლებში, კიბერუსაფრთხოების ბიუროს მიერ ორგანიზებულ იქნა საერთაშორისო კიბერკონფერენცია „Intermarium Cyber Security Forum 2021“.

2021 წელს, კიბერუსაფრთხოების ბიურო, საქართველოს სახელით, ლიეტუვას, აშშ-სა და უკრაინასთან ერთად გახდა რეგიონალური კიბერთავდაცვის ცენტის (RCDC) წევრი, რომელიც მიზნად ისახავს კიბერინციდენტების იდენტიფიცირებასა და ანალიზს, ასევე, ინფორმაციის გაზიარებას ცენტრის წევრ სახელმწიფოებს შორის.

საქართველოს თავდაცვის მზადყოფნის პროგრამის ფარგლებში შემუშავდა და დამტკიცდა „სამხედრო მოსამსახურეთა კარიერის ტრანზიციის კონცეფცია“. კონცეფციის მიზანია სამხედრო სამსახურის დასრულების შემდეგ სამხედრო მოსამსახურეთა სამოქალაქო ცხოვრებასა და საზოგადოებაში რეინტეგრაციის პროცესის ხელშეწყობა და მათი შრომითი უფლებების სრულად რეალიზება.

საანგარიშო პერიოდში, ადამიანური რესურსების მართვის და თავდაცვის სისტემაში განათლების ხელშეწყობის მიზნით, დაიხვეწა კონცეპტუალური ჩარჩო.

თავდაცვის სამინისტროს სამოქალაქო მისაღები მთელი წლის განმავლობაში უზრუნველყოფდა საქართველოს მოქალაქეების მომსახურებას და კონსულტაციების გაწევას თავდაცვის სამინისტროსა და თავდაცვის ძალებთან დაკავშირებულ ნებისმიერ საკითხზე.

თავდაცვის ძალების ტრანსფორმაციისა და რეფორმების შესახებ საზოგადოებას მიეწოდებოდა სრული და ამომწურავი ინფორმაცია სხვადასხვა საკომუნიკაციო არხების საშუალებით (სოციალური მედია, ტელევიზია, ოფიციალური ვებგვერდი, უწყებრივი ორენოვანი ჟურნალი). ამასთან, ჯარის პოპულარიზაციის მიზნით, აქტიურად მიმდინარეობდა საკონტრაქტო და სარეზერვო სამსახურების შესახებ შესაბამისი სარეკლამო კამპანია სხვადასხვა სარეკლამო პროდუქტების გამოყენებით (ბილბორდები დედაქალაქსა და რეგიონებში, ვიდეო რგოლები მედიაში, ბანერები სოციალურ მედიაში).

2021 წლის განმავლობაში გამოიცა საქართველოს თავდაცვის სამინისტროს პერიოდული ჟურნალის „ქართული ჯარი“ სამი ნომერი (ქართულ და ინგლისურ ენებზე). ჟურნალი თავდაცვის ძალებში და რეგიონში თავდაცვისა და უსაფრთხოების თემებზე ცნობიერების ამაღლებას ემსახურება.

მედიის წარმომადგენლებში თავდაცვისა და უსაფრთხოების თემების პოპულარიზაციისა და დეზინფორმაციასთან ბრძოლის მეთოდების გაცნობის მიზნით ჩატარდა მედია სწავლება „ღირსეული პასუხი 2021“, სამხედრო, თავდაცვისა და უსაფრთხოების თემატიკით დაინტერესებული უკვე მოქმედი და მომავალი ჟურნალისტებისთვის.

თავდაცვის სამინისტრო განსაკუთრებულ ყურადღებას უთმობს სამოქალაქო სექტორთან თანამშრომლობას. თავდაცვისა და უსაფრთხოების სფეროში მოღვაწე არასამთავრობო ორგანიზაციების წარმომადგენლები და დამოუკიდებელი ექსპერტები ჩართულნი იყვნენ თავდაცვის სამინისტროს სხვადასხვა აქტივობაში, მათ შორის, თავდაცვის სამინისტროს სტრატეგიული და ორგანიზაციული დოკუმენტების შემუშავების პროცესში.

საანგარიშო პერიოდში, თავდაცვისუნარიანობის ამაღლების, ნატოს სტანდარტებთან დაახლოებისა და ნატოს წევრი სახელმწიფოების შესაძლებლობებთან თავსებადობის მიზნით, აქცენტი კეთდებოდა შეიარაღების სხვადასხვა სისტემის წარმოებაზე, მათ შორის არსებულის მოდერნიზაციაზე და ახალი სისტემების შექმნაზე ინდივიდუალური რესურსით და პარტნიორების ჩართულობით.

სსიპ სამხედრო სამეცნიერო-ტექნიკურ ცენტრ „დელტას“ ბაზაზე აქტიურად მიმდინარეობდა სამხედრო და ორმაგი დანიშნულების პროდუქციის შექმნა. 2021 წლის ბოლოს „დელტას“ ტერიტორიაზე ამოქმედდა ახალი ქართულ-ებრაული საწარმო, რომელმაც M-4 ტიპის ავტომატური ცეცხლსასროლი იარაღის წარმოება დაიწყო.

**ინსტიტუციური განვითარება**

2021 წელს, თავდაცვის სამინისტრო ორიენტირებული იყო ინსტიტუციურ განვითარებასა და შესაბამისი რეფორმების განხორციელებაზე. ამ პროცესში მნიშვნელოვანი ყურადღება ეთმობოდა უწყებათაშორის თანამშრომლობას, რომლის ფარგლებშიც სამინისტრო მონაწილეობდა სხვადასხვა აქტივობებში, მათ შორის ეროვნული დონის კონცეპტუალური და საორგანიზაციო დოკუმენტების შემუშავების პროცესში.

სამინისტრომ დაასრულა მუშაობა, უწყებათაშორის ფორმატში, ეროვნული უსაფრთხოების საბჭოს კოორდინაციის ფარგლებში შემუშავებულ „საქართველოს საფრთხეების შეფასების დოკუმენტის“ სამხედრო კომპონენტზე.

ქვეყნის განვითარების და რეფორმების უწყებათაშორისი საბჭოს ფორმატში, სამინისტრო აქტიურად იყო ჩართული ,,ეროვნული განვითარების სტრატეგია 2030“-ის თავდაცვისუნარიანობის თავის შემუშავების პროცესში. სამინისტროს კომპეტენციის ფარგლებში, მომზადდა ლოგიკური ჩარჩო და სიტუაციური ანალიზის დოკუმენტები.

საქართველოს მთავრობის ადმინისტრაციასთან კოორდინაციით, შშმ პირთა უფლებების დაცვის შესახებ საქართველოს კანონით განსაზღვრული ვალდებულებების შესრულების უზრუნველსაყოფად დამტკიცდა ,,შეზღუდული შესაძლებლობის მქონე პირთა უფლებების დაცვისთვის საქართველოს თავდაცვის სამინისტროს სამოქმედო გეგმა (2021 წელი)”, რომელიც ითვალისწინებს ღონისძიებებს სამინისტროს სისტემაში შშმ სტატუსის მქონე პირთა უფლებების დაცვისა და საჭიროებების უზრუნველსაყოფად.

საქართველოს სახელმწიფო უსაფრთხოების სამსახურთან უწყებათაშორისი კოორდინაციის ფარგლებში, შემუშავდა და დამტკიცდა ,,ეროვნული ქიმიური, ბიოლოგიური რადიაციული და ბირთვული (ქბრბ) სტრატეგია და მისი სამოქმედო გეგმა’’. აშშ-ის თავდაცვის საფრთხეების შემცირების სააგენტოსთან (DTRA) თანამშრომლობით განხორციელდა თავდაცვის ძალების აღმოსავლეთ სარდლობის საინჟინრო ბატალიონის რქბ დაცვის სწრაფი რეაგირების ასეულის შესაძლებლობების განვითარება. ასევე, ქბრბ უსაფრთხოების უზრუნველყოფის მიზნით, საქართველოს საგარეო საქმეთა სამინიტროსთან თანამშრომლობის ფორმატში, სამინისტრო მონაწილეობდა ქიმიური იარაღის აკრძალვის ორგანიზაციის კითხვარის ანგარიშის მომზადების პროცესში.

კრიზისებსა და საგანგებო მდგომარეობებზე უწყებათაშორისი თანამშრომლობის ფარგლებში, რეაგირების გაძლიერების მიზნით, სამინისტრო აქტიურად მონაწილეობდა სამხედრო-სამოქალაქო საგანგებო დაგეგმვის პროცესებში.

უწყებათაშორისი თანამშრომლობის ფორმატში, სამინისტრო აქტიურად იყო ჩართული საქართველოს შინაგან საქმეთა სამინისტროსთან შექმნილი ორგანიზებული დანაშაულის წინააღმდეგ ბრძოლის უწყებათაშორისი საკოორდინაციო საბჭოს ფარგლებში „ორგანიზებული დანაშაულის წინააღმდეგ ბრძოლის 2021-2024 წწ. სტრატეგიისა“ და „ორგანიზებული დანაშაულის წინააღმდეგ ბრძოლის სტრატეგიის 2021-2022 წწ. სამოქმედო გეგმის“ დოკუმენტების შემუშავების პროცესში.

სსიპ ახალგაზრდობის სააგენტოსთან თანამშრომლობის ფარგლებში, სამინისტრო მონაწილეობდა ,,სახელმწიფო ახალგაზრდული სტრატეგია 2025“-ის და მისი სამოქმედო გეგმის შემუშავების პროცესში, რომელიც თავდაცვის სამინისტროს მხრიდან ახალგაზრდებში სამოქალაქო პასუხისმგებლობის და დემოკრატიული კულტურის განვითარების ხელშეწყობის ღონისძიებებს მოიცავს. აღნიშნული თანამშრომლობის ფარგლებში სამინისტრო, ასევე, ჩართული იყო ,,მოხალისეობის ეროვნული სტრატეგიის“ შემუშავების პროცესში.

სამინისტრო აქტიურად იყო ჩართული „კრიტიკული ინფრასტრუქტურის შესახებ

საკანონმდებლო ჩარჩოს შემუშავების მიზნით უწყებათაშორისი კომისიის“ აქტივობებში, რომლის ფარგლებშიც კრიტიკული ინფრასტრუქტურის დაცვის სფეროში რეფორმის კოორდინაციას ეროვნული უსაფრთხოების საბჭოს აპარატი ახორციელებს.

საქართველოს იუსტიციის სამინისტროსთან თანამშრომლობის ფორმატში, კორუფციის წინააღმდეგ ბრძოლის უწყებათაშორისი საკოორდინაციო საბჭოს ფარგლებში, შემუშავდა „საქართველოს 2019-2020 წლების ეროვნული ანტიკორუფციული სამოქმედო გეგმის“ შესრულების 2020 წლის პროგრესის შესახებ ანგარიში და მონიტორინგის ჩარჩო დოკუმენტები.

NATO კეთილსინდისიერების ამაღლების (BI) პროგრამის ფარგლებში, გრძელდებოდა მუშაობა კურსებისა დატრენინგების დანერგვის შესაძლებლობების განვითარებაზე.

სამინისტრო, ასევე, მონაწილეობდა საჯარო მმართველობის რეფორმის ერთ-ერთი კომპონენტის ,,სახელმწიფო სერვისების შექმნის, მიწოდების, ხარისხის უზრუნველყოფისა და განფასების ერთიანი სტრატეგიის“ შემუშავების პროცესში, რომელიც მიმდინარეობდა საქართველოს იუსტიციის სამინისტროს სსიპ - სახელმწიფო სერვისების განვითარების სააგენტოსთან კოორდინაციით.

საქართველოს მთავრობის განკარგულების (N2516, 18.12.2020) შესაბამისად, საქართველოს შინაგან საქმეთა სამინისტროს სასაზღვრო პოლიციასთან შექმნილი უწყებათაშორისი სამუშაო ჯგუფის ფარგლებში, მიმდინარეობდა მუშაობა ,,მშვიდობიანობის, საგანგებო და საომარი მდგომარეობის დროს კოორდინირებული თანამშრომლობის გეგმის’’ შემუშავებაზე.

2021 წლის 6 აგვისტოს საქართველოს მთავრობის N1364 განკარგულების თანახმად, თავდაცვის ძალების უწყებათაშორისი და მრავალეროვნული სწავლებების განხორციელების ფარგლებში, სამინისტრომ უწყებათაშორის სამეთაურო-საშტაბო სწავლება ,,დიდგორი 2021“-ს უმასპინძლა.

**პირად შემადგენლობაზე ზრუნვა**

თავდაცვის სისტემის თითოეული მოსამსახურისა და მათი ოჯახის წევრებისთვის ღირსეული სოციალური პირობების შექმნა, 2021 წელსაც, თავდაცვის სამინისტროს ერთ-ერთი მნიშვნელოვანი პრიორიტეტი იყო.

* გაიზარდა თავდაცვის სამინისტროს სამხედრო მოსამსახურეთა და სამოქალაქო პირთა ხელფასები, ასევე გაიზარდა დავით აღმაშენებლის სახელობის საქართველოს ეროვნული თავდაცვის აკადემიის წარჩინებული იუნკერების სტიპენდია.
* გაგრძელდა კვებითი უზრუნველყოფის გაუმჯობესების პროცესი.
* გაუმჯობესდა სადაზღვევო პაკეტი და სამხედრო და სამოქალაქო პერსონალისა და მათი ოჯახებისთვის ხელმისაწვდომი გახდა გაუმჯობესებული, მაღალი ხარისხის სამედიცინო სერვისი.
* „დელტა ტექსტილის“ მიერ თავდაცვის ძალებისთვის შეიკერა მაღალი ხარისხის ტანსაცმელი და ეკიპირება. ასევე „დელტას“ საწარმოებში მიმდინარეობს ჯავშანჟილეტების, ჯავშანჩაფხუტების და სასწავლო ხელყუმბარების დამზადება, რომლებიც პერიოდულად გადაეცემა თავდაცვის ძალებს.
* გაგრძელდა მოქმედი/ყოფილი სამხედროების და სხვა კატეგორიის პირებისთვის თავდაცვის სამინისტროს ბალანსზე არსებული ბინების საკუთრებაში გადაცემის პროცესი.
* ყურადღება გამახვილდა იძულებით გადაადგილებული პირების სტატუსის მქონე სამხედრო მოსამსახურეთა ზრუნვაზე.
* გაიზარდა შეღავათები იმ სამხედრო მოსამსახურეებისთვის, რომლებსაც შეზღუდული შესაძლებლობების მქონე ბავშვები ჰყავთ.
* დაინერგა ინდივიდუალურ შემთხვევებზე რეაგირების მექანიზმი, რომლის ფარგლებშიც ხდება სამხედრო მოსამსახურეთა საჭიროებების მიხედვით დამხმარე საშუალებებით უზრუნველყოფა და სოციალური რეაბილიტაციის პროგრამებში ჩართვა.
* თავდაცვის სამინისტროს სოციალურ საკითხთა და ფსიქოლოგიური მხარდაჭერის დეპარტამენტის მიერ ინიცირებული საკანონმდებლო ბაზის ცვლილების შედეგად, მარიამ (მარო) მაყაშვილის სახელობის სამხედრო მოსამსახურეთა სარეაბილიტაციო ცენტრში ფიზიკური და ფსიქოლოგიური რეაბილიტაციის კურსის გავლის შესაძლებლობა მიეცათ აქტიურ სამხედრო სამსახურში მყოფ და თავდაცვის ძალების სამოქალაქო შტატზე დასაქმებულ დაჭრილ და დაშავებულ მოსამსახურეებს.
* თავდაცვის სამინისტროს ქვედანაყოფები დაკომპლექტდა სამედიცინო საევაკუაციო ჯავშანმანქანა „დიდგორი მედევაკით“.

დაჭრილ და დაშავებულ სამხედრო მოსამსახურეებზე ზრუნვის მიმართულებით

* 2021 წელს სამინისტრომ დაიწყო მუშაობა ფსიქოლოგიური მდგრადობისა და მზადყოფნის კონცეფციისა და სუიციდის პრევენციისა და ინტერვენციის სტრატეგიის შემუშავებაზე.
* უწყვეტად მიმდინარეობდა დაჭრილი და დაშავებული სამხედრო მოსამსახურეების რეაბილიტაციისა და საპროთეზო-ორთოპედიული დამხმარე საშუალებებით უზრუნველყოფის პროცესი. გაუმჯობესდა დაჭრილი და დაშავებული მეომრების რესოციალიზაციის შემთხვევების მართვის პროგრამები.
* საანგარიშო პერიოდში საქართველოს თავდაცვის სამინისტროსა და დაჭრილ მებრძოლთა მხარდაჭერის ფონდის ურთიერთთანამშრომლობის საფუძველზე, საზღვარგარეთ მკურნალობის მიზნით გაგზავნილ იქნენ დაჭრილი/დაშავებული სამხედრო მოსამსახურეები და მათი ოჯახის წევრები.

პანდემიის საწინააღმდეგოდ

* შეიქმნა პანდემიის გავრცელების პრევენციისთვის აუცილებელი საშუალებების მარაგები.
* გაუმჯობესდა თავდაცვის სამინისტროს გორის სამხედრო ჰოსპიტლის შესაძლებლობები.
* გაძლიერდა ძალისხმევა სამინისტროს პერსონალის კოვიდ-19-ის საწინააღმდეგო აცრებით უზრუნველყოფის მიმართულებით და გაიზარდა სამხედრო მოსამსახურეებისთვის კოვიდ-19-ის რეგულარული ტესტების ჩატარების ინტენსივობა.

**ინფრასტრუქტურის განვითარება**

2021 წელს, ინფრასტრუქტურის მოდერნიზაციისა და განვითარებისათვის განხორციელდა მასშტაბური სამშენებლო-სარემონტო სამუშაოები, როგორც სამხედრო დანიშნულების ობიექტებზე, ასევე დაჭრილ-დაშავებული სამხედრო მოსამსახურეების ფიზიკური და ფსიქოლოგიური რეაბილიტაციისა და საზოგადოებაში რესოციალიზაციისათვის განკუთვნილ ობიექტებზე.

თავდაცვის სამინისტროს ინფრასტრუქტურის გაუმჯობესების კუთხით სარემონტო-სამშენებლო სამუშაოები ჩაუტარდა 250-ზე მეტ ობიექტს. ინფრასტრუქტურული სამუშაოებისთვის თავდაცვის სამინისტროში დაიხარჯა 83 მილიონი ლარის ოდენობის ფინანსური რესურსი.

ქ. თბილისში, მახათას მთაზე, ბინათმშენებლობის თანადაფინანსებით, პროექტ „სამხედრო ქალაქის“ ფარგლებში, მიმდინარეობდა 39 ერთეული საცხოვრებელი კორპუსის მშენებლობა, რომლებშიც 1092 ბინაა განთავსებული. ასევე, ქ. თბილისში, აბაშვილის ქ. №3-ში დასრულდა 2 ცხრასართულიანი კორპუსის მშენებლობა, რომლებშიც 486 ბინაა განთავსებული. აღნიშნული ბინები განკუთვნილია საქართველოს თავდაცვის მინისტრის 2007 წლის 19 მარტის №135 ბრძანებით დამტკიცებული კონტრაქტის შესაბამისად, მოქმედი და ყოფილი სამხედრო მოსამსახურეებისთვის.

საანგარიშო პერიოდში აქტიურად მიმდინარეობდა თავდაცვის ძალებში ავტოპარკის განახლება, რის შედეგადაც ჯამში, თავდაცვის ძალებს 500-ზე მეტი ერთეული სპეციალური დანიშნულების ტექნიკა შეემატა. მოძველებული საბჭოთა წარმოების სპეც-ტექნიკა თანამედროვე, მსოფლიო და ევროპული ლიდერი კომპანიების - გერმანული „MAN“-ს, იტალიური „IVECO“-ს და ამერიკული „FORD“-ის მიერ წარმოებული სპეციალური დანიშნულების ავტოსატრანსპორტო საშუალებებით ჩანაცვლდა. ახალი ავტომობილებით აღჭურვა თავდაცვის ძალების შესაძლებლობების გაუმჯობესებას, მობილურობის ზრდას და დავალების ეფექტიანად შესრულებას შეუწყობს ხელს.

თურქეთის რესპუბლიკის მიერ გამოყოფილი გრანტით, 2021 წელს მიღებულ იქნა 25 ერთეული სატრანსპორტო, სარემონტო, საინჟინრო და სხვა სახის სპეციალური ტექნიკა.

**საერთაშორისო თანამშრომლობის გაძლიერება**

ჩრდილოატლანტიკური ხელშეკრულების ორგანიზაცია (NATO)

• 2021 წლის განმავლობაში წარმატებით მიმდინარეობდა განახლებული ნატო-საქართველოს არსებითი პაკეტის (Refreshed SNGP) განხორციელების პროცესი. არსებითი პაკეტი ნატოსთან საქართველოს პრაქტიკული თანამშრომლობის უმთავრესი მექანიზმია. განახლებული პაკეტი მოიცავს 16 ინიციატივას და მისი ეფექტურად და წარმატებით განხორციელება ეროვნული დონის პრიორიტეტია.

• ნატო-საქართველოს წვრთნებისა და შეფასების ერთობლივი ცენტრი (JTEC), როგორც ნატო-საქართველოს არსებითი პაკეტის ერთ-ერთი ყველაზე წარმატებული პროექტი, აგრძელებდა საწვრთნელი შესაძლებლობების შეთავაზებას როგორც ქართული, ასევე რეგიონისა და ნატოს მოკავშირეების შეიარაღებული ძალებისთვის. ნატოსა და პარტნიორ ქვეყნებს შორის თავსებადობის ამაღლების მიზნით, JTEC აქტიურად თანამშრომლობდა პოლონეთში მდებარე ნატოს ერთობლივი ძალების საწვრთნელ ცენტრთან (Joint Force Training Centre- JFTC) 2020 წლის დეკემბერში გაფორმებული პარტნიორობის შეთანხმების საფუძველზე.

• 2021 წელს დამტკიცდა წლიური ეროვნული პროგრამის (ANP 2021) განახლებული ვალდებულებები, რომლის შესრულების სტატუსი შეფასებისთვის წარედგინა ნატოს საერთაშორისო სამსახურს. ნატოს მხარემ წარდგენილი დოკუმენტი განიხილა და მოამზადა შეფასების დოკუმენტი.

• 2021 წელს გადაიხედა და დამტკიცდა ნატოს დაგეგმვისა და მიმოხილვის პროცესის 2021 წლის პარტნიორობის მიზნები (Planning and Review Process Partnership Goals, PARP PGs), რომლის მთავარ ამოცანას წარმოადგენს თავდაცვისა და უსაფრთხოების სისტემის ტრანსფორმაციის ხელშეწყობა, ნატოსთან თავსებადობის გაზრდა და თავდაცვისუნარიანობის ამაღლება. განახლებული მიზნები ალიანსის შტაბ-ბინაში 2021 ბოლოს ნატო-საქართველოს კომისიის სხდომის ფარგლებში განიხილეს.

• 2021 წელს შემუშავდა ნატო-საქართველოს სამუშაო გეგმის (MC+GEO Work Plan) სამხედრო თანამშრომლობის მთავარი ამოცანებისა და პრიორიტეტული მიმართულებების ფარგლებში განსაზღვრული ღონისძიებების ერთობლივი შეფასება და რეკომენდაციები.

• ასევე წარმატებით მიმდინარეობდა ნატო-საქართველოს არსებული თანამშრომლობის მექანიზმების განხორციელება, როგორიცაა ნატო-საქართველოს კომისია (NGC), დაგეგმვისა და მიმოხილვის პროცესი (PARP), ნატოს სამხედრო კომიტეტის და საქართველოს სამუშაო გეგმა (MC+GEO WP) და განხორციელების პროგრამა (IP).

• შავი ზღვის რეგიონის უსაფრთხოებისა და სტაბილურობის გაძლიერების მიზნით, თავდაცვის სამინისტრო აქტიურად მონაწილეობდა ნატოსთან შავი ზღვის უსაფრთხოების საკითხების შესახებ სხვადასხვა დონეზე გამართულ შეხვედრებში და ეროვნულ დონეზე, შესაბამის უწყებებთან და ნატოსთან მჭიდრო კოორდინაციით, ახორციელებდა ერთობლივად განსაზღვრულ პრაქტიკულ ღონისძიებებს საჰაერო, სახმელეთო და საზღვაო მიმართულებით.

• აქტიურად მიმდინარეობდა თანამშრომლობა თავდაცვის განათლების განვითარების პროგრამის (Defence Education Enhancement Programme, DEEP) ფარგლებში, რომელიც მიზნად ისახავს სამინისტროს საგანმანათლებლო და საწვრთნელი დაწესებულებების მხარდაჭერას, საგანმანათლებლო პროგრამების დახვეწას და გამოცდილების გაზიარებას სასწავლო პროცესების სრულყოფისთვის.

• 2021 წლის ნოემბერში თავდაცვის ინსტიტუციური აღმშენებლობის სკოლამ (DIBS) უმასპინძლა ნატოს აკრედიტაციის ექსპერტთა ჯგუფს ნატოს ტრანსფორმაციის გაერთიანებული სარდლობიდან, რომელმაც შეაფასა სკოლის, როგორც ნატოს ინსტიტუციური აკრედიტაციის მაძიებლის სტატუსის მქონე ინსტიტუტის ხარისხის მართვის სისტემა.

• აქტიური თანამშრომლობა მიმდინარეობდა ნატოს კეთილსინდისიერების ამაღლების ინიციატივის (Building Integrity (BI) Initiative) ფარგლებში, რომელიც მხარს უჭერს თავდაცვის სფეროში გამჭვირვალობისა და ანგარიშვალდებულების ამაღლებას და კორუფციის რისკის შემცირებას.

• ნატოს მხარესთან მჭიდრო კოორდინაციით, განხორციელდა რიგი სამუშაოები, მათ შორის ექსპერტთა შეხვედრები BI და DEEP პროგრამების გარკვეული ასპექტების სინქრონიზაციაზე, რის შედეგადაც იგეგმება თავდაცვის ინსტიტუციური აღმშენებლობის სკოლაში კეთილსინდისიერების ამაღლების კურსის კურიკულუმის შემუშავება და მოდულის დანერგვა, რომელიც შემდგომ ინტეგრირდება თავდაცვის სამინისტროს ყველა საგანმანათლებლო დაწესებულებაში DEEP პროგრამის დახმარებით.

• მიმდინარეობდა აქტიური თანამშრომლობა ნატოს დახელოვნების ცენტრებთან (Centre of Excellence) სხვადასხვა მიმართულებით, რაც ემსახურება როგორც საქართველოს შესაძლებლობების განვითარებას, ასევე ალიანსის ძალისხმევის მხარდაჭერას სხვადასხვა მიმართულებებით. თავდაცვის პრიორიტეტების გათვალისწინებით, საქართველო აქტიურად თანამშრომლობს ქ. ინგოლშტადში (გერმანია) - სამხედრო საინჟინრო დახელოვნების ცენტრთან; ქ. ტალინში (ესტონეთი) - კიბერუსაფრთხოების დახელოვნების ცენტრთან; ქ. რიგაში (ლატვია) - სტრატეგიული კომუნიკაციების დახელოვნების ცენტრთან; ქ. ვილნიუსში (ლიეტუვა) - ენერგოუსაფრთხოების დახელოვნების ცენტრთან; მთაში ბრძოლის დახელოვნების ცენტრთან (სლოვენია). 2021 წლის ნოემბერში ქ. ბუდაპეშტში ხელი მოეწერა განზრახულობათა წერილს ნატოს სამხედრო სამედიცინო დახელოვნების ცენტრთან თანამშრომლობის ინიცირების თაობაზე.

• სამხედრო-სამედიცინო შესაძლებლობების განვითარების ინიციატივის ფარგლებში, 2021 წლის განმავლობაში, სამჯერ განხორციელდა მრავალეროვნული სამედიცინო საკოორდინაციო ცენტრის/ევროპული სამედიცინო სარდლობის (MMCC/EMC) დელეგაციის ვიზიტები შეფასების, რეკომენდაციებისა და გეგმის შემუშავების მიზნით. ამასთანავე, 2021 წლის ოქტომბერში, ცენტრის ექსპერტების ორგანიზებით, ჩატარდა სამედიცინო სწავლება საქართველოს თავდაცვის ძალების სამედიცინო პერსონალისათვის.

• 2021 წლის 12-13 ოქტომბერს, კიბერთავდაცვის ინიციატივის ფარგლებში, თავდაცვის სამინისტრომ საერთაშორისო „ინტერმარიუმ კიბერუსაფრთხოების ფორუმ 2021“-ს უმასპინძლა. აღნიშნული ფორუმი ნატო-საქართველოს არსებითი პაკეტის ფარგლებში დაფუძნდა. ორდღიან საერთაშორისო ფორუმზე ნატო-ს წევრი და პარტნიორი ქვეყნების წარმომადგენლებმა კიბერსაფრთხეებზე, კიბერუსაფრთხოების განმტკიცების საკითხებსა და ამ სფეროში საერთაშორისო თანამშრომლობის გაძლიერების მნიშვნელობაზე იმსჯელეს. ფორუმში ასევე მონაწილეობა მიიღო ნატო-ს კიბერთავდაცვის დახელოვნების ცენტრის (NATO CCDCOE) დირექტორმა.

• 2021 წლის 22 ოქტომბერს, ნატო-საქართველოს არსებითი პაკეტის სამხედრო პოლიციის ინიციატივის ფარგლებში, საქართველოს თავდაცვის ძალების სამხედრო პოლიციის ოცეულმა წარმატებით დაასრულა შესაბამისი წვრთნები პოლონეთის რესპუბლიკაში და ნატო-ს მრავალეროვნული სამხედრო პოლიციის ბატალიონში (NATO MNMPBAT) მონაწილეობისთვის საბოლოო სერტიფიცირება მოიპოვა. პოლონური მხარის მიერ ასევე განხორციელდა ხსენებული ოცეულისათვის სპეციალიზირებული აღჭურვილობის გრანტის სახით გადმოცემა.

• 2021 წელს ნატო-საქართველოს არსებითი პაკეტის საზღვაო უსაფრთხოების ინიციატივის ფარგლებში საქართველომ ნატოს მუდმივმოქმედი მეორე ნაღმსაწინააღმდეგო შენაერთის (SNMCMG2) ხომალდებს უმასპინძლა. წლის განმავლობაში განხორციელდა ზემოხსენებული ხომალდების საპორტო ვიზიტები. საქართველოს შინაგან საქმეთა სამინისტროს სახელმწიფო საქვეუწყებო დაწესებულება - სასაზღვრო პოლიციის სანაპირო დაცვისა და ნატოს საზღვაო შენაერთის ხომალდებმა შავ ზღვაში რამდენიმე ერთობლივი საზღვაო წვრთნა ჩაატარეს, რომლის მიზანიც საქართველოსა და ნატოს საზღვაო ძალების ურთიერთთავსებადობის ამაღლება და თავდაცვისუნარიანობის გაძლიერება იყო.

• 2021 წლის აპრილში, ნატო-საქართველოს არსებითი პაკეტის კრიზისების მართვის ინიციატივის ფარგლებში, დანიის სამეფომ საქართველოს თავდაცვის ძალების ეროვნულ გვარდიას სხვადასხვა ტიპის ხანძარსაწინააღმდეგო და პირადი უსაფრთხოების აღჭურვილობა გადმოსცა.

• ნატო-საქართველოს არსებითი პაკეტის ფარგლებში, ნატოს თავდაცვის შესაძლებლობების განვითარების ნდობის ფონდის (Defence Capacity Building Trust Fund) შესაბამისი პროექტის ხელშეწყობით, ნატო-საქართველოს წვრთნისა და შეფასების ერთობლივ ცენტრს 15 ერთეული საავტომობილო ტექნიკა გადმოეცა.

• 2021 წელს გაგრძელდა აქტიური თანამშრომლობა ნატოს სარდლობებთან, „ნატო-საქართველოს სწავლება 2022-ს“ ჩატარების მიზნით.

• 2021 წელს, ნატო-საქართველოს კომისიის (NGC) ფარგლებში, თავდაცვისა და უსაფრთხოების საკითხებზე, როგორც სტრატეგიულ ისე სამუშაო დონეზე, გაიმართა 8 სხდომა.

• საქართველოს თავდაცვის მინისტრი მონაწილეობდა ნატოს შტაბ-ბინაში გამართულ ნატოს თავდაცვის მინისტერიალში.

• საქართველოში განხორციელდა ნატოს სამხედრო კომიტეტის რიგით მეოთხე ვიზიტი, რომელსაც ხელმძღვანელობდა ახალი თავმჯდომარე, ადმირალი რობ ბაუერი. ასევე განხორციელდა ნატოს სამხედრო კომიტეტის თავმჯდომარის, ავიაციის სარდლის სერ სტიუარტ ფიჩისა და ნატოს სახმელეთო სარდლობის მეთაურის მოადგილის, გენერალ-ლეიტენანტ რიჩარდ კრიპველის ვიზიტები. თავდაცვის მინისტრმა ასევე უმასპინძლა ნატოს გენერალური მდივნის თანაშემწის მოადგილეს უსაფრთხოების მზარდი გამოწვევების მიმართულებით, ჯეიმს აპატურაის და კავკასიასა და ცენტრალურ აზიაში ნატოს გენერალური მდივნის ახლადდანიშნულ სპეციალურ წარმომადგენელს, ხავიერ კოლომინას.

ორმხრივი ურთიერთობები

საქართველოს სამხედრო-პოლიტიკური პრიორიტეტებისა და თავდაცვის შესაძლებლობების განვითარების უზრუნველყოფის მიზნით თავდაცვის სამინისტრომ 2021 წელს განახორციელა რიგი მნიშვნელოვანი ღონისძიებები, რაც მიზნად ისახავდა თანამშრომლობის განვითარებას პარტნიორ ქვეყნებთან ორმხრივ და მრავალმხრივ ფორმატებში.

• ორმხრივი და მრავალმხრივი თანამშრომლობის ფორმატში განხორციელდა თავდაცვის მინისტრის 9 ვიზიტი საზღვარგარეთ (ლატვია, ლიეტუვა, საბერძნეთი, თურქეთი, უკრაინა, სომხეთი, უნგრეთი, სლოვაკეთი, აზერბაიჯანი) და 5 პარტნიორი ქვეყნის (უკრაინა, აზერბაიჯანი, თურქეთი, აშშ, ესტონეთი) თავდაცვის მინისტრის ვიზიტი საქართველოში. განხორციელდა საქართველოს თავდაცვის ძალების მეთაურის, მეთაურის მოადგილეებისა და თავდაცვის მინისტრის მოადგილეების ვიზიტები როგორც საზღვარგარეთ, ისე ქვეყნის შიგნით.

• გაგრძელდა საქართველოს თავდაცვის სამინისტროს სამოქალაქო და სამხედრო პერსონალის წარგზავნა პარტნიორი ქვეყნების სასწავლო ინსტიტუტებში და პარტნიორი ქვეყნების წარმომადგენლების მონაწილეობა საქართველოში განხორციელებულ საერთაშორისო დონის კურსებში. ასევე, ქართულმა მხარემ მონაწილეობა მიიღო როგორც საქართველოში განხორციელებულ, ასევე საზღვარგარეთ ჩატარებულ მრავალმხრივ და ორმხრივ სწავლებებში. ამასთან, 2021 წლის 17-26 ნოემბრის პერიოდში საქართველომ პირველად უმასპინძლა კანადის მრავალეროვნულ სწავლებას (A multinational command post exercise Maple Arch).

• 2021 წელს მნიშვნელოვანი იყო პარტნიორი ქვეყნებისგან მატერიალური, ფინანსური და ტექნიკური დახმარების მხრივ. საქართველოს თავდაცვის სამინისტროსა და საფრანგეთის რესპუბლიკის შეიარაღებული ძალების სამინისტროს შორის გაფორმებული გრანტის შეთანხმების ფარგლებში საქართველოს გადმოეცა სამთო აღჭურვილობა.

• თურქეთის რესპუბლიკის მთავრობასა და საქართველოს მთავრობას შორის გასულ წლებში ხელმოწერილი „სამხედრო ფინანსურ სფეროში თანამშრომლობის ხელშეკრულების“ ფარგლებში, 2021 წელს, თურქეთის რესპუბლიკის მთავრობისგან საქართველოს თავდაცვის ძალებს გადმოეცა მნიშვნელოვანი ლოგისტიკური აღჭურვილობა.

* აზერბაიჯანი-თურქეთი-საქართველოს სამმხრივი თანამშრომლობის ფორმატის ფარგლებში, 2021 წელს საქართველომ უმასპინძლა თავდაცვის მინისტერიალს, რომლის დროსაც განხილულ იქნა რეგიონული უსაფრთხოების განმტკიცებისა და შეიარაღებულ ძალებს შორის ურთიერთობების განვითარების საკითხები.

**ამერიკის შეერთებულ შტატებთან თანამშრომლობა**

• 2021 წელს აქტიურად მიმდინარეობდა აშშ-ის თავდაცვის დეპარტამენტსა და საქართველოს თავდაცვის სამინისტროს შორის გაფორმებული უსაფრთხოების სფეროში თანამშრომლობის 2019-2022 წლების ხელშეკრულების ფარგლებში გათვალისწინებული აქტივობების განხორციელება.

• 2021 წლის დეკემბერში, ორმხრივი თანამშრომლობის ფარგლებში, წარმატებით დასრულდა საქართველოს თავდაცვის მზადყოფნის პროგრამა (GDRP), რომელმაც უზრუნველყო არა მხოლოდ ტაქტიკური დონის საბრძოლო ქვედანაყოფების საბრძოლო მზადყოფნის ამაღლება, არამედ დაკომპლექტების, წვრთნის, აღჭურვის და ძალების შენარჩუნების მდგრადი ინსტიტუციური შესაძლებლობების განვითარება. აღნიშნული პროგრამის წარმატებით განხორციელებამ საფუძველი ჩაუყარა საქართველოს თავდაცვისუნარიანობისა და შეკავების შესაძლებლობების გაძლიერების ინიციატივას (GDDEI), რომლის ურთიერთგაგების მემორანდუმს, 2021 წლის 18 ოქტომბერს, საქართველოში აშშ-ის თავდაცვის მდივნის, ლოიდ ოსტინის ვიზიტის ფარგლებში მოეწერა ხელი. GDDEI-ის მთავარი მიზანი ქვეყნის თავდაცვისუნარიანობის, შეკავების და ნატოსთან თავსებადობის უმაღლესი ხარისხის უზრუნველყოფა და ტოტალური თავდაცვის ფარგლებში ქვეყნის მედეგობისა და წინააღმდეგობის გაწევის შესაძლებლობების განვითარებაა. ხსენებული მემორანდუმის გაფორმებით აშშ-საქართველოს სტრატეგიული პარტნიორობა თვისობრივად ახალ ეტაპზე გადავიდა.

• 2021 წელს საქართველომ წარმატებით უმასპინძლა მრავალეროვნულ სწავლება ,,მტკიცე სულს’’ (AGILE SPIRIT), აშშ-საქართველოს „გაერთიანებული ერთობლივ წვრთნებს“ (Joint Combined Exercise Training), ხოლო უცხოეთში მონაწილეობა მიიღო აშშ-ის ევროპული სარდლობის მიერ დაგეგმილ სამ სწავლებაში (Combined Resolve XV, Saber Junction, Trojan Footprint).

• 2021 წელს საქართველომ აშშ-ის საგარეო სამხედრო დაფინანსების (FMF) ფარგლებში 35 მლნ აშშ დოლარი მიიღო. FMF-ის ფარგლებში გამოყოფილი თანხები სრულად არის გადანაწილებული წვრთნებისა და ნატოს სტანდარტების თანამედროვე შეიარაღებითა და სისტემებით აღჭურვის პროგრამებზე და თავდაცვის ძალების შესაძლებლობების განვითარებას ხმარდება.

ევროკავშირთან თანამშრომლობა

თავდაცვის სამინისტრო ჩართულია ევროკავშირში ინტეგრაციის მიზნის განხორციელების პროცესში, სხვადასხვა მექანიზმების ფარგლებში აღებული ვალდებულებების შესრულების გზით. განსაკუთრებული მნიშვნელობა ენიჭება ასოცირების შეთანხმებითა და ასოცირების დღის წესრიგის საფუძველზე ევროკავშირში ინტეგრაციის ყოველწლიური ეროვნული სამოქმედო გეგმით აღებული ვალდებულებების შესრულებას, რომელიც სხვა მიმართულებებთან ერთად მოიცავს ევროკავშირის კრიზისების მართვის ოპერაციებში საქართველოს მონაწილეობას, თანამშრომლობას კიბერუსაფრთხოების და სტრატეგიული კომუნიკაციების სფეროებში, გენდერის საკითხს და დაჭრილ-დაშავებული სამხედრო მოსამსახურეების მხარდაჭერას.

• 2021 წლის განმავლობაში წარმატებით შესრულდა ევროკავშირთან ასოცირების შეთანხმებისა და ასოცირების დღის წესრიგის საფუძველზე 2021 წლის „ევროკავშირში ინტეგრაციის ეროვნული სამოქმედო გეგმით“ აღებული 17 ვალდებულება. ასევე, განისაზღვრა 2022 წლისათვის თავდაცვის სამინისტროს ახალი 18 ვალდებულება.

• ევროკავშირში ინტეგრაციის ხელშეწყობის მიზნით, განისაზღვრა თავდაცვის სამინისტროს შემდეგი პრიორიტეტები: 1. ევროპის თავდაცვის სააგენტოსთან (EDA) ადმინისტრაციული შეთანხმების გაფორმება და თანამშრომლობა; 2. ევროპის სამშვიდობო ინსტრუმენტის (European Peace Facility – EPF) ფარგლებში ინტენსიური თანამშრომლობა; 3. ევროკავშირის მუდმივი სტრუქტურული თანამშრომლობის (PESCO) პროექტებში მონაწილეობა; 4. ევროკავშირის კიბერუსაფრთხოების სააგენტოსთან (ENISA) თანამშრომლობა; 5. ევროკავშირის სატელიტურ ცენტრთან (EU SatCen) თანამშრომლობა.

• 2021 წლის 2 დეკემბერს, ევროკავშირის საბჭომ, საქართველოსთვის ევროპული სამშვიდობო მექანიზმის (EPF) ფარგლებში, ფინანსური დახმარების პაკეტი დაამტკიცა 12,75 მილიონი ევროს ოდენობით. მისი მიზანი ქვეყნის თავდაცვისუნარიანობის გაძლიერება და იმ შესაძლებლობების განვითარებაა, რომლებიც ხელს შეუწყობს ერთიანი თავდაცვისა და უსაფრთხოების პოლიტიკის (CSDP) ფარგლებში ევროკავშირთან საქართველოს აქტიურ თანამშრომლობას.

• ევროპულ თავდაცვის სააგენტოსთან (EDA) ადმინისტრაციული შეთანხმების გაფორმებისა და თანამშრომლობის დაწყების მიზნით, 2021 წლის განმავლობაში, ექსპერტულ დონეზე გაიმართა ორი კონსულტაცია (2021 წლის მარტი და ნოემბერი) და გადაეცა თავდაცვის სამინისტროს შესაბამისი წინადადებები EDA-ს კონკრეტულ პროექტებში ქართული მხარის მონაწილეობასთან დაკავშირებით, ასევე ორმხრივ ფორმატებში, საგარეო საქმეთა სამინისტროს ჩართულობით, აქტიურად გრძელდებოდა EDA-ს წევრ ქვეყნებთან (26) კონსულტაციების პროცესი.

• თავდაცვის სამინისტრო დაინტერესებულია PESCO-ს ფარგლებში ევროკავშირის პროექტებით. აღსანიშნავია, რომ 2021 წელს იდენტიფიცირებულ იქნა კონკრეტული პროექტები, რომელიც გაეცნო ევროკავშირის მხარეს. 2021 წლიდან პროექტების წამყვან ქვეყნებთან გაიმართა კონსულტაციების პროცესი პროექტებში მონაწილეობის დეტალების განხილვის მიზნით.

• 2021 წლის განმავლობაში გრძელდებოდა მჭიდრო და აქტიური თანამშრომლობა ევროკავშირთან ერთიანი უსაფრთხოებისა და თავდაცვის პოლიტიკის ფარგლებში (CSDP), ასევე ევროკავშირის ისეთ ინიციატივებსა და პროგრამებში, როგორიცაა: ევროკავშირის უსაფრთხოების, ანგარიშვალდებულებისა და დანაშაულის წინააღმდეგ ბრძოლა (SAFE), პან-ევროპული ქსელი ჰიბრიდულ საფრთხეებთან ბრძოლის კუთხით (EU-HYBNET), საჯარო დაძმობილების პროგრამა (Twinning). ევროკავშირის უსაფრთხოების, ანგარიშვალდებულებისა და საქართველოში დანაშაულის წინააღმდეგ ბრძოლის პროგრამის (SAFE) ფარგლებში, 2021 წლის ივნისში, წარმატებით დასრულდა სსიპ კიბერუსაფრთხოების ბიუროსთვის შესაბამისი საპროგრამო უზრუნველყოფისა და კიბერ-სისტემების გადმოცემის პროცესი. ასევე, მიმდინარეობს კონსულტაციები რქბ შესაძლებლობების განვითარების თაობაზე. ამავე პროგრამის ფარგლებში, გრძელდებოდა საჯარო ადმინისტრირების რეფორმის (PAR) ექსპერტებთან კონსულტაციები თავდაცვის სამინისტროსთვის კონკრეტულ სფეროებში მხარდაჭერის აღმოჩენის მიზნით.

• ჰიბრიდულ საფრთხეებთან ბრძოლის კუთხით პან-ევროპულ ქსელში (EU-HYBNET) ჩართულობაზე 2021 წლის მარტიდან წარიმართა შესაბამისი პროცესი და 2021 წლის 28-29 დეკემბერს წარმატებით დასრულდა თავდაცვის ინსტიტუციური აღმშენებლობის სკოლისა (DIBS) და კიბერუსაფრთხოების ბიუროს (CSB) გაწევრიანება აღნიშნულ ქსელში (პროექტი ევროკომისიის Horizon 2020 ფარგლებშია და აწევრიანებს ევროკავშირის 25 პარტნიორ ინსტიტუტს.

• კიბერუსაფრთხოების ბიურო 2021 წლიდან აქტიურად თანამშრომლობს ევროკავშირთან Twinning-ის ფარგლებში (ტრეინინგები, სემინარები).

• 2021 წ. 25 ნოემბერს გაიმართა უსაფრთხოების საკითხებზე საქართველო-ევროკავშირის მაღალი დონის სტრატეგიული დიალოგის რიგით მე-4 შეხვედრა ქ. ბრიუსელში. შეხვედრაზე ევროკავშირის მხარეს სხვა მიმდინარე საკითხებთან ერთად გაეზიარა ქართული მხარის პრიორიტეტები, გეგმები და შეთავაზებები თავდაცვის სფეროში თანამშრომლობის კუთხით.

• 2021 წლის 10 მარტს, ერთიანი უსაფრთხოების და თავდაცვის პოლიტიკის (CSDP) სფეროში საქართველო-ევროკავშირის ყოველწლიური კონსულტაცია გაიმართა.

• 2021 წლის განმავლობაში მიმდინარეობდა ინტენსიური თანამშრომლობა ევროკავშირის მონიტორინგის მისიასთან (EUMM), 2008-2010 წლებში გაფორმებული დოკუმენტების ფარგლებში, მისიის მანდატის ეფექტურად განხორციელების ხელშეწყობის მიზნით. არაერთი შეხვედრა გაიმართა EUMM-ის წარმომადგენლებთან, როგორც სტრატეგიულ, ასევე ოპერატიულ-ტაქტიკურ დონეზე.

საერთაშორისო ოპერაციები

საქართველო, როგორც ნატოს დასაყრდენი მოკავშირე და მომავალი წევრი, 2021 წლის ივნისის ბოლომდე აგრძელებდა ალიანსის სამხედრო ძალებთან ერთად ნატოს მტკიცე მხარდაჭერის მისიაში (Resolute Support Mission, RSM) მონაწილეობას ავღანეთის ისლამურ რესპუბლიკაში.

საქართველო წლების მანძილზე განეკუთვნებოდა ერთ-ერთ უმსხვილეს კონტრიბუტორ სახელმწიფოს, როგორც ნატო-ს წევრებს შორის ერთ სულ მოსახლეზე, ასევე - უმსხვილეს კონტრიბუტორს ალიანსის არაწევრ ქვეყნებს შორის.

საქართველომ, როგორც ალიანსის ერთ-ერთმა ყველაზე თავსებადმა პარტნიორმა და მომავალმა წევრმა, ნატოს სტანდარტების შესაბამისი ლოჯისტიკური მხარდაჭერით, გაუმჯობესებული სისტემებითა და მოქნილი პროცესებით, მნიშვნელოვანი წვლილი შეიტანა ავღანეთიდან ალიანსის სამხედრო ქვედანაყოფებისა და ტვირთის ტრანზიტისა და პირების ევაკუაციის პროცესში.

ამასთან, გრძელდებოდა თავდაცვის ძალების ერთი ქვეითი ასეულის მონაწილეობა ნატოს საპასუხო ძალებში (NRF) როტაციის პრინციპით.

2021 წლის მარტს განხორციელდა ცენტრალური აფრიკის რესპუბლიკაში ევროკავშირის საწვრთნელ მისიაში (EUTM RCA) თავდაცვის ძალების ოცეულის (35ს/მ) ორი როტაცია.

2021 წლის 22 მარტს განხორციელდა მალის რესპუბლიკაში ევროკავშირის საწვრთნელი მისიის (EUTM Mali) განახლებული მანდატის (მე-5) ფარგლებში ერთი სამხედრო მოსამსახურის როტაცია (მე-9 როტაცია) .